**A Hagyományok Háza 2020. februári programjai**

**TÁNC**

**Hagyományok Háza táncház**

Időpont: 2020. február 1., 8., 15., 22., 29.

Helyszín: Hagyományok Háza

A Hagyományok Háza folytatja állandó táncház-sorozatát, melynek változatlanul az Átrium ad otthont minden szombaton 19 óra és hajnali 2 között.
A táncházakban nagy hangsúlyt fektetnek a tánctanításra, a táncoslábú érdeklődők több hónapon keresztül, kiváló oktatóktól tanulhatják egy-egy tájegység táncát. A ciklusok zárását bállal ünneplik, és meghívják az adott tájegységről származó helyi zenészeket is. Tehetséges népdalénekesek segítségével ismerkedhetnek az érdeklődők az egyes tájegységek dallamkincsével, és a táncházi élet legismertebb zenekarai húzzák a talpalávalót hajnalig, így a felhőtlen szórakozásra is alkalmat kínálnak.
Január 11. és február 8 között **szatmári** és **mezőségi táncokkal** ismerkedhetnek az érdeklődők.

**Kezdő tánctanfolyamunkra**szeretettel várjuk a teljesen kezdőket és az újrakezdőket!

Táncház: 21.00-02.00

**Szatmár / Mezőség**

2020.01.11. – 2020.02.08.

Haladó: szatmári táncok (táncot tanít: Kiss Balázs és párja, Farkas Fanni)

Kezdő: folytatódik az alapozó mezőségi kurzus (Onodi Attila és Onodiné Csécsi Katalin)

**Somogy / Mezőség**

2020.02.15. – 2020.03.07.

Haladó: somogyi táncanyag (táncot tanít ifj. Zsuráfszky Zoltán és párja, Zsuráfszky Szabó Judit)

Kezdő: folytatódik az alapozó mezőségi kurzus (Onodi Attila és Onodiné Csécsi Katalin)

**Magyar Állami Népi Együttes: Aranyba táncolva**

Időpont: 2020. február 21., 19.00

Helyszín: Hagyományok Háza, Színházterem

A magyar néptáncművészet különleges eseményei közé tartoznak az évente megrendezésre kerülő versenyek, megmérettetések: legényes-, verbunk- és szólótáncversenyek, a Népművészet Ifjú Mestere pályázat stb. A Magyar Állami Népi Együttes táncosai közül is jó néhányan vannak, akik ezeken a megmérettetéseken különböző elismerésekben részesültek. Az Aranyba táncolva című műsor az ő táncuknak egy izgalmas és reprezentatív válogatása, mely méltán bizonyítja nemcsak szakmai tudásukat, kiváló előadói képességeiket, hanem néptáncművészetünk sokszínűségét is.

# Hargita Nemzeti Székely Népi Együttes: Fészek nélkül – Bukovinai székelyek

Időpont: 2020. február 15., 19.00

Helyszín: Hagyományok Háza, Színházterem

Az előadás a bukovinai székelyek kálváriájánál kezdődik, vagyis 1764.  január 7-én, a Madéfalvi veszedelemmel, és ott ér véget, amikor 1945. tavaszán letelepedtek a magyarországi Tolna és Baranya megyében. A bukovinai székely táncokat és azt a történelmi helyzetet, amiben akkoriban éltek, a Hargita Nemzeti Székely Népi Együttes mutatja be a Hagyományok Házában. A tánccal egyetemben fontos szerepet töltenek be a műsorban az archaikus énekek, éneklések, amelyek Kodály Zoltán 1914-es bukovinai gyűjtéséből származnak, illetve olyan dallamok, amelyek a bukovinai székelyektől kerültek a magyar népzene tárába.

**CSALÁDI ÉS GYEREKPROGRAMOK**

# Aprók tánca

# Gyermektáncház a Hagyományok Házában

Időpont: 2020. február 7., 14., 21., 28., péntekenként, 17:00-18:30

Helyszín: Hagyományok Háza

A Hagyományok Háza gyermektáncházaiban hétről-hétre fogadják régi és új családokat, gyerekeket! Szeretettel várják azokat a játszani, táncolni, énekelni, kézműveskedni vágyó gyerekeket és szüleiket, akik szeretnének megismerkedni az évkörhöz tartozó ünnepeink és jeles napjaink szokásaival! Minden héten más hangszeren szól a talpalávaló: duda, tekerő, furulya, citera, hegedű, koboz, gardon.

**Hargita Nemzeti Székely Népi Együttes – Góbé farsang**

Eltáncolt mesék előadás-sorozat

Időpont: 2020. február 16., 11.00

Helyszín: Hagyományok Háza, Színházterem

A Hargita Együttes *Góbé farsang* című előadása bőven merít a néphagyomány téli szokásaiból, és saját szájíze szerint fűszerezve mutatja be, hogy az ünnepek a lélek megtisztulásának, a szív megkönnyítésének lehetőségei.

**Tordasi Pillikék: Eleki román táncok**

Időpont: 2020. február 20., 14.00

Helyszín: Hagyományok Háza, Színházterem

A Figurás bérlet idei évadában a magyarországi nemzetiségek hagyományaival is ismerkedhetnek a résztvevők. A farsangi előadás a Békés megyében élő eleki románokról szól majd, előadja a Tordasi Pillikék tánccsoport.

Műsorszerkesztő, rendező: Németh Ildikó és Szabó Szilárd

**ZENE**

**Síp és lant – Berecz András és barátai estje**

Időpont: 2020. február 23., 19.00

Helyszín: Hagyományok Háza, Színházterem

Ez a műsor az ógörög írott műveltségből, és az újgörög népművészetből merít. Barlanglakó nimfák ezeréves meséi és az attikai barlangokban bujdosó Davelis betyárról szóló népdal így sodródnak egymás mellé. A muzsika természetét boncolgatják majd - a filozófia hangnemét megkerülve – és nem csak mesével, dallal, hanem muzsikával, és gyönyörű görög férfitáncokkal is. A dalok nagy része a XX. század eleji gyűjtésekből való, többek közt 1905-ös isztanbuli fonográffelvételről, egy írástudatlan vurlai kikötőmunkástól valamint New York-i kivándorlóktól.

**Rőmer Ottó**

Mesterek és tanítványok rendezvénysorozat

Időpont: 2020. február 08., 19.00

Helyszín: Hagyományok Háza, Színházterem

A Hagyományok Háza, felismerve az eltűnő paraszti kultúra élő átadásának jelentőségét 2012 óta rendezi meg Mesterek és tanítványok koncertsorozatát. Célja megmutatni a folytonosságot, az idősebb és fiatalabb zenészeket, az egymástól tanuló generációkat, valamint egy színpadra állítani a mestereket és a tőlük tanuló, ihletet szerző tanítványokat. Februárban Rőmer Ottó érkezik tanítványaival a Hagyományok Háza színpadára.

**ELŐADÁS**

# Bőrműves előadás-sorozat

Időpont: 2020. február 15., 10.00-15.00

Helyszín: Hagyományok Háza

Szakmai találkozó, tudásfrissítés, szakmai fejlődés - ezt kínálja a bőrművesség iránt elkötelezetteknek a bőrműves előadás-sorozat. A program szakmai házigazdája Torma László, a Néprajzi Múzeum nyugalmazott főrestaurátora.

**FOLKLÓR FILMKLUB**

Időpont: 2020. február 13., 18.00

Helyszín: Hagyományok Háza, Martin György Médiatár

TÉMA: Raffay Anna: Busójáráskor

Fila Zsófi: Pokládé/Átváltozás

A Hagyományok Háza Martin György Médiatárában útjára indított néprajzi dokumentumfilm-sorozat keretében dr. Martin György néptánc- és népzenekutató életműve mellett kiemelkedő és mértékadó népzenészekről és néptáncosokról valamint folklórgyűjtőkről és néprajzi eseményekről készült filmeket mutatnak be. A sorozatot különösen ajánlják a népzenével és néptánccal foglalkozó fiatalok, középiskolai és egyetemi hallgatók figyelmébe.

**NÉPMESE**

**A népmese mai élete - „Grimm-mesék” vagy „magyar mesék”?**

Időpont: 2020. február 21., 18.00

Helyszín: Hagyományok Háza

Mesehallgatóként, -olvasóként vagy mesemondóként beleütközünk néha  a kérdésbe: mennyire tekinthetők „magyarnak” az úgynevezett „Grimm-mesék”, különböztessük-e meg őket a magyar népmesei anyagunk egyéb részeitől? Ennek a kérdésnek a tisztázására hívta meg a Hagyományok Háza februári előadóját, Domokos Mariann folkloristát, mesekutatót, a Bölcsészettudományi Kutatóközpont Néprajztudományi Intézete tudományos munkatársát.

**KÉPZÉSEK, WORKSHOPOK**

# Magyar népmese – hagyományos mesemondás

Időpont: 2020. február 15.

Helyszín: Hagyományok Háza

A Hagyományok Házában 60 órás akkreditált képzés indul a szövegfolklór tanulása és tanításának módszertanáról.

A tanfolyam célja olyan gyakorlatban alkalmazható tudás átadása, amely mind a pedagógusok, az előadóművészek és az érdeklődők számára hasznosítható. A képzés elméleti és gyakorlati része egymásra épülve biztosítja a hallgatóknak azokat az ismereteket, amelyekkel **hagyományos népmesék szóbeli elmondás**ára alkalmassá válnak.

**A NYITOTT MŰHELY PROGRAMJAI**

**Gyöngykötő workshop**

Időpont: 2020. február 8., 10.30-15.30

Helyszín: Magyar Népi Iparművészeti Múzeum

Kétalkalmas tanfolyam dr. Nemesházi Valéria népi iparművész gyöngyfűzővel. A kurzuson a résztvevők elsajátítják egy különleges technika, a gyöngykötés alapjait, néprajzi ismereteiket bővítik egy előadással és elkészíthetik saját érmelegítőjüket.

**Palóc pásztorfurulya készítő kurzus**

Időpont: 2020. február 14., 21., 14.00-18.00

Helyszín: Magyar Népi Iparművészeti Múzeum

Ötalkalmas palóc pásztorfurulya készítő kurzust hirdetnek Pál István nógrádi pásztor hagyománya alapján.

Gyenes Tamás furulyakészítő népi iparművész Pál István dudás-furulyás pásztortól tanulta a palóc pásztorfurulya készítését. Az ötalkalmas, 20 órás tanfolyam alatt, a furulya elkészítése során számtalan speciális technikai fogás sajátítható el.

**Babakészítő foglalkozás Riskó Erzsébettel**

Időpont: 2020. február 22-23.

Helyszín: Magyar Népi Iparművészeti Múzeum

Immár hagyománnyá válik a Nyitott Műhelyben a babavarrás. A programra várnak szeretettel olyan lányokat, anyukákat, egyéni érdeklődőket, akik szeretnék szabadidejüket együtt eltölteni, gyakorolni a varrást, babaruhakészítést és ennek kapcsán a népviseletről tanulni.

Az idén Riskó Erzsébet népi iparművész tartja a foglalkozást, aki évtizedek óta készít népviseletes babákat.

**KIÁLLÍTÁSOK A HAGYOMÁNYOK HÁZÁBAN**

**Emberközelben**

Bálint Zsigmond fotókiállítása

Kiállítás megtekinthető: 2020. február 6-tól április 30-ig
Helyszín: Hagyományok Háza, Maácz László galéria

A kiállításban egy válogatás lesz látható Bálint Zsigmond a székely mezőségen, a Nyárád-mentén és a Küküllő-mentén több évtized alatt készített anyagából. A fotókat Ádám Gyula válogatta.

A kiállítás kurátora: Katkó Tamás

A kiállítámegnyitó időpontja: 2020. február 6., 17.00

**Tradíció és reflexiók – A Magyar Állami Népi Együttes jelmezeinek tükrében**
**Jelmeztervezők: Furik Rita, Szűcs Edit**

Kiállítás megtekinthető: 2020. március 28-ig.
Helyszín: Hagyományok Háza, Kallós Zoltán kiállítótér

Januárban a Magyar Állami Népi Együttes mindennapjainak és fellépéseinek kulisszái mögé tekinthetnek be az érdeklődők a jelmeztervezők, Szűcs Edit és Furik Rita munkáin keresztül. A kiállításban megjelennek majd eredeti viseletek, jelmezek fotókon és a valóságban. Betekinthetünk a jelmezek kialakulásának alkotói folyamatába, miképp válik színpadi kosztümmé, alakul kortárs öltözékké a népviselet ihlette forma. A viseletek bemutatása mellett installáció idézi meg az Együttes előadásainak különleges színpadi hangulatát.

**KIÁLLÍTÁSOK A MAGYAR NÉPI IPARMŰVÉSZETI MÚZEUMBAN**

**Szövő-Műhely**

A Salföldi Műhely kiállítása

Kiállítás megtekinthető: 2020. február 6 – április 9.
Helyszín: Magyar Népi Iparművészeti Múzeum

A Salföldi Műhelyben nyaranta szövőtáborok zajlanak, ahol a résztvevő lányok és asszonyok elsősorban színes gyapjú szőnyegeket készítenek paraszt szövőszékeken, ezen kívül bőrművességgel, gyöngyszövéssel, nemezeléssel és más kézműves technikákkal foglalkoznak.

1986-ban Korényi Dalma, a műhely alapítója és férje, Somogyi Győző Salföldre költöztek és állattartással kezdtek foglalkozni. Itt alakult meg a Salföldi Műhely, ahol a táborok résztvevői megismerhetik a juhtartást és gyapjúfeldolgozást, megtanulhatnak kecskét fejni és lovagolni is.

A Salföldi Műhely számos iparművészeti díj birtokosa.